**PARLAMENTARNI ODBOR ZA STABILIZACIJU I PRIDRUŽIVANjE**
**EVROPSKE UNIJE I SRBIJE**
**(POSP)**

14. sastanak

23-24. novembar 2022.
Strazbur

**DEKLARACIJA i PREPORUKE**

Parlamentarni odbor za stabilizaciju i pridruživanje Evropske unije i Srbije (POSP) održao je svoj četrnaesti sastanak 23. i 24. oktobra 2022. godine u Strazburu kojim su kopredsedavali gđa Alesandra MORETI, ispred delegacije Evropskog parlamenta, i gđa Marinika TEPIĆ, ispred delegacije Narodne skupštine Republike Srbije.

U razmeni stavova sa Odborom učestvovali su:

* Gđa Tanja Miščević, ministarka za evropske integracije, u ime Vlade Republike Srbije,
* G. Jaroslav KURFURST, zamenik ministra za Evropu, u ime češkog predsedavanja Savetu EU,
* G. Majkl MILER, šef Jedinice za Crnu Goru i Srbiju, *DG NEAR*, u ime Evropske komisije,
* G. Klajv RAMBOLD (Clive RUMBOLD), viši savetnikm Odeljenje za Jugoistočnu Evropu i Zapadni Balkan, u ime Evropske službe za spoljne poslove.

Članovi Parlamentarnog odbora za stabilizaciju i pridruživanje EU i Srbije razmatrali su sledeće teme:

* Stanje u pristupnim pregovorima i odnosima između EU i Srbije
* Klaster 1 – Osnove, sa fokusom na poglavlja 23 i 24, uključujući osnovna prava, slobodu izražavanja i okupljanja i sprovođenje ustavnih amandmana
* Saradnja imeđu EU i Srbije po pitanju ZSBP/ZBOP i usklađivanje sa ZSBP
* Dijalog Beograda i Prištine uz posredovanje EU
* Stanje u pogledu Klastera 4, sa fokusom na poglavlje 27 o životnoj sredini i klimatskim promenama
* Klaster 3 – Konkurentnost i inkluzivni rast, sa foksom na ekonomski razvoj

Parlamentarni odbor za stabilizaciju i pridruživanje, u skladu sa članom 7. Poslovnika i članom 125. Sporazuma o stabilizaciji i pridruživanju između evropskih zajednica i njihovih država članica, sa jedne strane, i Republike Srbije sa druge strane, upućuje sledeću deklaraciju i preporuke Savetu za stabilizaciju i pridruživanje i institucijama Srbije i Evropske unije:

1. *Pozdravlj*a dosadašnji napredak Srbije u pregovorima o pristupanju; *apeluje na* Evropski parlament i Evropsku komisiju da ostanu glasni zagovornici i održe zamah procesa proširenja, kao jednog od ključnih prioriteta; *izražava* podršku putu evropskih integracija Srbije i podseća da su za verodostojnu perspektivu proširenja potrebni politička volja celokupne Vlade, održivi napori i nepovratne reforme u svim oblastima, posebno u oblasti vladavine prava, koja je i dalje centralna oblast u procesima proširenja i stabilizacije i pridruživanja i koja je takođe ključna za povoljno okruženje za poslovanje i investicije; *naglašava* da će napredak u oblasti reformi vladavine prava i Dijaloga između Beograda i Prištine odrediti tempo pristupanja; *pozdravlja* to što je članstvo u EU i dalje strateški cilj Srbije.
2. *Izražava* *zabrinutost* zbog relativno niskog nivoa podrške javnosti Srbije članstvu u EU; *ponavlja* da je EU ubedljivo najbliži partner ovom regionu, njegov glavni investitor i vodeći donator; *podseća* da obim i opseg te podrške, koja je bez premca, mora biti u potpunosti prepoznat i da ga partneri moraju prenostiti u svojim javnim debatama i komunikaciji; *poziva* Srbiju i države članice EU da vode aktivniju i delotvorniju politiku komunikacije o koristima proširenja EU, usmerenu i prema građanima Srbije i Evropske unije, u svim društvenim grupama; u tom smislu, *podvlači* odgovornost srpskih vlasti i institucija EU u promovisanju evropskih vrednosti i podizanju svesti građana o konkretnim rezultatima koji su ostvareni, podršci koja je data preko fondova EU i o vidljivim i opipljivim benefitima procesa evropskih integracija.
3. *Pozdravlja* usvajanje mera usmerenih na unapređenje izbornih uslova i medijskog okruženja pred izbore u aprilu 2022. godine kao rezultat Međustranačkog dijaloga uz posredstvo Evropskog parlamenta; *konstatuje* zaključke iz završnog izveštaja međunarodne misije za posmatranje izbora Kancelarije za demokratske institucije i ljudska prava Organizacije za evropsku bezbednost i saradnju (OEBS/ODIHR); *poziva* na puno sprovođenje svih preporuka ODIHR-a mnogo pre narednih izbora; *naglašava* važnost doslednog i sadržajnog učešća organizacija civilnog društva koje imaju ekspertizu u procesu praćenja rada izbornih organa.
4. *Ističe* važnost iskrene debate među strankama i političkog dijaloga u novokonstituisanom parlamentu kao suštinski element demokratije i ključni faktor za ostvarivanje širokog političkog konsenzusa u vezi sa reformama koje se tiču pristupanja EU; *pozdravlja* konstruktivnu ulogu prethodnog saziva u drugoj fazi Međustranačkog dijaloga koji je organizovala Narodna skupština i u kojem je posredovao Evropski parlament; *podstič*e novokonstituisani parlament i političke snage da nastave da se angažuju u budućim inicijativama za dijalog uz posredstvo EP koje bi mogle podržati rad parlamenta; *pozdravlja* usvajanje Kodeksa ponašanja u skladu sa preporukama GREKO i *poziva* na njegovu delotvornu primenu; *naglašava* važnost daljeg jačanja zakonodavne i nadzorne uloge parlamenta, uključujući i ulogu opozicije; *podvlači* da je važno obezbediti i osigurati način ponašanja i razgovora uz puno poštovanje sagovornika, a u kontekstu parlamentarnih rasprava.
5. *Pozdravlja* promene Ustava nakon referenduma u ​​januaru 2022. godine, koje imaju za cilj jačanje nezavisnosti pravosudnog sistema i unapređenje transparentnosti i delotvornosti institucija vladavine prava u Srbiji; *podseća* da ove reforme igraju ključnu ulogu u unapređenju procesa pristupanja Srbije Evropskoj uniji; *naglašava* da bi trebalo nastaviti reformski proces čiji je cilj jačanje nezavisnosti pravosuđa, posebno kroz zakonodavne izmene kako bi se omogućilo delotvorno i pravovremeno sprovođenje ovih ustavnih amandmana, u skladu s najboljim evropskim praksama, u potpunosti primenjujući preporuke Venecijanske komisije, na transparentan i inkluzivan način; u vezi sa tim, *pozdravlja* proaktivan pristup Srbije u pogledu održavanja redovnih konsultacija sa Venecijasnkom komisijom, kao i nedavno dobijena mišljenja Venecijanske komisije na radne tekstove Zakona o uređenju sudova, Zakona o sudijama i Zakona o visokom savetu sudstva; *ponavlja* važnost toga da sve preporuke Venecijanske komisije budu sprovedene.
6. *Ponavlja* ključni značaj slobode medija i *poziva* na ostvarivanje napretka u ovoj oblasti*; naglašava* potrebu za delotvornim sprovođenjem medijske strategije, kao prioritetnog pitanja; *podstiče* Srbiju da nastavi sa sprovođenjem medijske strategije i pratećeg akcionog plana; *ističe* važnost sprečavanja svih mogućih pretnji, zastrašivanja, uznemiravanja, govora mržnje i fizičkog nasilja usmerenih protiv novinara; ističe važnost borbe protiv dezinformisanja i manipulisanja informacijama.
7. *Poziva na* delotvorno sprovođenje strategije za borbu protiv diskriminacije i novog zakona o rodnoj ravnopravnosti i izmene i dopune zakona o zabrani diskriminacije; *ističe* potrebu za daljim naporima usmerenim na podsticanje rodne ravnopravnosti i prava žena i devojaka u svim oblastima; *pozdravlja* to što se šetnja tokom Europrajd odigrala bez većih incidenata; *pozdravlja* podršku koju je Vlada dala organizatorima za održavanje prvog Europrajda u Jugoistočnoj Evropi; *žali,* međutim, zbog događaja u vezi sa organizacijom Europrajda i neizvesnosti u vezi održavanja šetnje; *poziva na* poštovanje osnovnog prava na slobodu okupljanja i *osuđuje* nasilje manjih grupa ekstremista i huligana tokom mirnih protesta; *konstatuje sa zabrinutošću* da su istraga, gonjenje i kazne za govor mržnje, pretnje i napade na pripadnike LGBTIK zajednice često neadekvatne; *pozdravlja*  značajnu zastupljenost nacionalnih manjina u parlamentu; *pozdravlja* to što su neki članovi Vlade iz redova nacionalnih manjina kao i veliki broj žena među članovima Vlade; *poziva* organe Srbije da nastave aktivnosti kako bi obezbedili nediskriminatorno postupanje prema etničkim, verskim i seksualnim manjinama i ostalim osetljivim grupama.
8. *Poziva* na potpuno usklađivanja sa viznom politikom EU i spiskom trećih zemalja kojima je potrebna viza za ulazak u EU, posebno kada se radi o onim trećim zemljama koje predstavljaju izvor iregularnih migracija ili bezbednosnih rizika za EU. S tim u vezi, *pozdravlja* korake koje je Srbija već preduzela.
9. *Podseća* da je snažno i nezavisno civilno društvo suštinska komponenta svake demokratije; *poziva* vlasti u Srbiji da snažno nastave da na adekvatan i suštinski način uključuju civilno društvo u kreiranje politika i donošenje odluka; *konstatuje* uključenost nekoliko organizacija civilnog društva (OCD) u prvu fazu Međustranačkog dijaloga uz posredovanje EP i *pozdravlja* njihov doprinos; *konstatuje* saradnju između relevantnih parlamentarnih odbora i OCD; *ističe* važnost negovanja podsticajne klime za sve OCD.
10. *Pozitivno konstatuje* podršku Srbijenezavisnosti, suverenitetu i teritorijalnom integritetu Ukrajine u vreme ruskog rata agresije protiv Ukrajine, uključujući odbijanje da prizna rezultate ilegalnih „referenduma“ o pripajanju Rusiji, održanih u delovima četiri privremeno okupirana regiona Ukrajine; *izjavljuje* da ovi ilegalni takozvani referendumi i naknadni pokušaji ilegalne aneksije tih regiona nisu validni prema međunarodnom pravu i ne predstavljaju osnovu za bilo kakvo menjanje statusa tih regiona Ukrajine; konstatuje da se Srbija nije uskladila ni sa jednom restriktivnom merom EU protiv Rusije u ovom trenutku; *podseća* da se u periodu do pristupanja od Srbije traži da progresivno usklađuje svoje politike sa Zajedničkom spoljnom i bezbednosnom politikom EU (ZSBP), u skladu sa zahtevima koji proističu iz njenog statusa kandidata za članstvo u EU, njenog Pregovaračkog okvira i Sporazuma o stabilizaciji i pridruživanju; *pohvaljuje* aktivno učešće Srbije u misijama i operacijama u okviru Zajedničke bezbednosne i odbrambene politike (ZBOP).
11. *Pozdravlja* posredovanje EU u dijalogu između Beograda i Prištine na najvišem političkom nivou kako bi se postigla sveobuhvatna normalizacija odnosa između strana u pregovorima*;* *ponavlja* da se sva otvorena pitanja moraju rešavati putem dijaloga uz posredovanje EU; *osuđuje* sve jednostrane i nekoordinisane aktivnosti koje dovode u opasnost stabilnost i ugrožavaju ovaj proces; *ponavlja* potrebu za punom implementacijom svih sporazuma postignutih u okviru dijaloga između Beograda i Prištine uz posredovanje EU bez daljeg odlaganja; *pozdravlja* sporazum o ukidanju ulaznih i izlaznih dokumenata; *konstatuje* da ostvarivanje sveobuhvatne normalizacije odnosa ostaje jedan od najvažnijih faktora za stabilnost i prosperitet celog regiona i za određivanje brzine pregovora o pristupanju Srbije.
12. *Pozdravlja* otvaranje pregovora u okviru klastera 4 - Zelena agenda i održiva povezanost u pregovorima sa Srbijom o pristupanju EU; *konstatuje* ograničeni napredak ostvaren prošle godine u daljem usaglašavanju sa pravnim tekovinama Evropske unije u oblasti životne sredine i klimatskih promena; *podseća* na potrebu da postoji snažna politička volja i dodatni resursi u oblasti zaštite životne sredine i klimatske zaštite; *podstiče* Srbiju da preduzme dalje korake radi unapređenja kvaliteta vazduha, zaštite vode i biodiverziteta kao i upravljanja regionalnim otpadom; *podstiče* Srbiju da poštuje zakone Energetske zajednice i obaveze Srbije prema Zelenoj agendi u vezi sa ostvarivanjem cilja EU o klimatskoj neutralnosti i da završi i sprovede ambiciozan Nacionalni energetski i klimatski plan (NEKP); *pozdravlja* najavljenu nameru Srbije da diverzifikuje svoje snabdevanje energijom i sveukupnu mešavinu energetskih izvora, uključujući gasne i strujne interkonektore, toplane na biomasu i termalnu energiju, kao i da poveća ulaganja i modernizuje energetsku infrastrukturu u cilju sprovođenja neophodne tranzicije sa fosilnih goriva na obnovljive izvore energije; *konstatuje* podršku EU u tom pogledu i *poziva* na brzo preduzimanje narednih koraka.
13. *Pozdravlja* napredak Srbije u razvijanju funkcionalne tržišne ekonomije, njen ekonomski oporavak od relativno blagog smanjenja zbog kovida 19, što je zajedno sa smanjenjem mera fiskalne podrške pomoglo da se značajno poboljša budžetski bilans tokom 2021. godine; *pozdravlja* to što su tokom 2021. godine plate i penzije nastavile da rastu i što je došlo do porasta stranih investicija na nivoe koji su veći od onih pre pandemije; *konstatuje* da je srpska privreda trenutno pod pritiskom uglavnom zbog spoljnih faktora koji su istakli nerešene strukturne izazove; *konstatuje da bi* rad na rešavanju strukturnih izazova, posebno u pogledu preduzeća u državnom vlasništvu, trebalo nastaviti uz povećanu odlučnost; *pozdravlja* ocenu EK da je Srbija tehnički spremna za otvaranje Klastera 3 – konkurentnost i inkluzivni rast.
14. *Pozdravlja* odluku Evropskog saveta da dodeli status kandidata za članstvo u EU Ukrajini i Republici Moldaviji i da otvori pregovore o pristupanju sa Severnom Makedonijom i Albanijom; *pozdravlja* preporuku EK Savetu da se Bosni i Hercegovini dodeli status kandidata; *pozdravlja* poziv EU za ubrzanje procesa pristupanja izražen u Zaključcima Evropskog saveta od 23. i 24. juna 2022. godine; podržava Evropsku političku zajednicu kao inicijativu za unapređenje veće političke, bezbednosne i energetske integracije na evropskom kontinentu i u najbližem susedstvu, ali koja ne može biti zamena za članstvo u EU; *izražava* podršku inicijativama širom regiona koje imaju za cilj produbljivanje saradnje između EU i Zapadnog Balkana, a posebno negovanje inkluzivne regionalne saradnje, stabilnosti i prosperiteta evropskog kontinenta; *pozdravlja* sporazume, koji su nedavno zaključeni kao deo Berlinskog procesa, o slobodi kretanja uz lične karte, o priznavanju fakultetskih diploma i o priznavanju profesionalnih kvalifikacija za doktore medicine, stomatologe i arhitekte, kojima se unapređuje rad na ostvarivanju Zajedničkog regionalnog tržišta Zapadnog Balkana; *poziva* da potpisnici brzo sprovedu te sporazume; *prepoznaje* inicijativu „Otvoreni Balkan“ kao koristan korak ka razvoju regionalne ekonomske integracije, dokle god ona ostane u skladu sa okvirom Zajedničkog regionalnog tržišta, poštuje standarde EU i bude potpuno otvorena i inkluzivna.